Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2042/2000 για την επιβολή οριστικού δασμού αντιντάμπινγκ στις εισαγωγές συσκευών λήψεως εικόνων για την τηλεόραση, καταγωγής Ιαπωνίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Βάσει του κανονισμού (ΕΚ) αριθ. 1015/94 του Συμβουλίου (όπως τροποποιήθηκε στη συνέχεια) [1], επεβλήθη οριστικός δασμός αντιντάμπινγκ στις εισαγωγές ορισμένων συσκευών λήψεως εικόνων για την τηλεόραση καταγωγής Ιαπωνίας. Το Συμβούλιο ειδικότερα απέκλεισε από το πεδίο εφαρμογής του δασμού αντιντάμπινγκ τις επαγγελματικές συσκευές λήψεως εικόνων που αριθμούνται στο παράρτημα του εν λόγω κανονισμού, που αντιπροσωπεύουν τις επαγγελματικές συσκευές λήψεως υψηλής τεχνολογίας που υπάγονται από τεχνικής απόψεως στον ορισμό του προϊόντος του προαναφερόμενου κανονισμού αλλά οι οποίες δεν μπορούν ωστόσο να θεωρηθούν ως συσκευές ραδιοτηλεοπτικής λήψεως.

[1] ΕΕ L 111, 30.4.1994, σ.106, όπως τροποποιήθηκε τελευταία από τον κανονισμό (EΚ) αριθ. 176/2000 (ΕΕ L 22, 27.1.2000, σ.29).

Το Σεπτέμβριο 2000, το Συμβούλιο, με τον κανονισμό (ΕΚ) αριθ. 2042/2000 [2], επιβεβαίωσε τον παραπάνω οριστικό δασμό αντιντάμπινγκ που επεβλήθη σύμφωνα με το άρθρο 11, παράγραφος 2 του κανονισμού (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο πρακτικών ντάμπινγκ εκ μέρους χωρών μη μελών της Ευρωπαϊκής Κοινότητας [3].

[2] ΕΕ L 244, 29.9.2000, σ. 38.

[3] ΕΕ L 56, 6.3.1996, σ.1, όπως τροποποιήθηκε τελευταία από τον κανονισμό (EΚ) αριθ. 2238/2000 (ΕΕ L 257, 11.10.2000, σ.2).

Στη συνέχεια, η Επιτροπή έλαβε αιτήσεις ενός Ιάπωνα παραγωγού/εξαγωγέα συσκευών λήψεως εικόνων για την τηλεόραση για να προστεθούν ορισμένα μοντέλα επαγγελματικών συσκευών λήψεως εικόνων για την τηλεόραση στο παράρτημα του κανονισμού 1015/94 του Συμβουλίου και συνεπώς να μην υπαχθούν τα εν λόγω μοντέλα στο πεδίο εφαρμογής του δασμού αντιντάμπινγκ.

Ο συνημμένος κανονισμός του Συμβουλίου περιλαμβάνει λεπτομερέστερες πληροφορίες, βάσει των οποίων συνεπάγεται ότι τα υπό εξέταση μοντέλα αποτελούν στην ουσία διάδοχα μοντέλα των επαγγελματικών συσκευών λήψεως εικόνων για την τηλεόραση τα οποία είχαν προηγουμένως απαλλαγεί από τους δασμούς αντιντάμπινγκ και ότι πρέπει συνεπώς να περιληφθούν στο προαναφερόμενο παράρτημα.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2042/2000 για την επιβολή οριστικού δασμού αντιντάμπινγκ στις εισαγωγές συσκευών λήψεως εικόνων για την τηλεόραση, καταγωγής Ιαπωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [4],

[4] ΕΕ L 56, 6.3.1996, σ.1, όπως τροποποιήθηκε τελευταία από τον κανονισμό (EΚ) αριθ. 2238/2000 (ΕΕ L 257, 11.10.2000, σ. 2).

την πρόταση που υπέβαλε η Επιτροπή μετά από διαβουλεύσεις με τη Συμβουλευτική Επιτροπή,

Εκτιμώντας τα εξής:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Το Συμβούλιο, με τον κανονισμό (ΕΚ) αριθ. 1015/94 [5], επέβαλε οριστικό δασμό αντιντάμπινγκ στις εισαγωγές συσκευών λήψεως εικόνων για την τηλεόραση ("TCS") καταγωγής Ιαπωνίας.

[5] ΕΕ L 111, 30.4.1994, σ.106, όπως τροποποιήθηκε τελευταία από τον κανονισμό (EΚ) αριθ. 176/2000 (ΕΕ L 22, 27.1.2000, σ. 29).

(2) Το Συμβούλιο ειδικότερα απέκλεισε από το πεδίο εφαρμογής του δασμού αντιντάμπινγκ τις επαγγελματικές συσκευές λήψεως εικόνων που απαριθμούνται στο Παράρτημα του εν λόγω κανονισμού (που στο εξής αποκαλείται «Παράρτημα»), οι οποίες αντιπροσωπεύουν τις επαγγελματικές συσκευές λήψεως υψηλής τεχνολογίας που υπάγονται από τεχνικής απόψεως στον ορισμό του προϊόντος, όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 1015/94, οι οποίες ωστόσο δεν μπορούν να θεωρηθούν ως συσκευές ραδιοτηλεοπτικής λήψεως.

(3) Τον Οκτώβριο του 1995, το Συμβούλιο, με τον κανονισμό (ΕΚ) αριθ. 2474/95 [6], τροποποίησε τον προαναφερόμενο κανονισμό (ΕΚ) αριθ. 1015/94, ειδικότερα όσον αφορά τον ορισμό του ομοειδούς προϊόντος και όσον αφορά ορισμένα μοντέλα επαγγελματικών συσκευών λήψεως που αποκλείονται ρητά από το πεδίο εφαρμογής του οριστικού δασμού αντιντάμπινγκ.

[6] ΕΕ L 255, 25.10.1995, σ. 11.

(4) Τον Οκτώβριο του 1997, το Συμβούλιο, με τον κανονισμό (ΕΚ) αριθ. 1952/97 [7], τροποποίησε τα ποσοστά του οριστικού δασμού αντιντάμπινγκ για δυο εταιρείες, δηλ. τη Sony Corporation και την Ikegami Tsushinki σύμφωνα με το άρθρο 12 του κανονισμού (EΚ) αριθ. 384/96 της 22ας Δεκεμβρίουr 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής ο «βασικός κανονισμός»). Επιπλέον, το Συμβούλιο απέκλεισε ειδικά από το πεδίο εφαρμογής του δασμού αντιντάμπινγκ ορισμένα νέα μοντέλα επαγγελματικών συσκευών λήψεως, τις οποίες προσέθεσε στο Παράρτημα.

[7] ΕΕ L 276, 9.10.1997, σ. 20.

(5) Τον Ιανουάριο του 1999 και τον Ιανουάριο του 2000, το Συμβούλιο, με τον κανονισμό (EΚ) αριθ. 193/1999 [8] και τον κανονισμό (ΕΚ) αριθ. 176/2000 [9], τροποποίησε τον κανονισμό (EΚ) αριθ. 1015/94 προσθέτοντας, στο Παράρτημά του, ορισμένα διάδοχα μοντέλα επαγγελματικών συσκευών λήψεως και, συνεπώς, αποκλείοντάς τα από το πεδίο εφαρμογής του οριστικού δασμού αντιντάμπινγκ.

[8] ΕΕ L 22, 29.1.1999, σ. 10.

[9] ΕΕ L 22, 27.1.2000, σ. 29.

(6) Το Σεπτέμβριο του 2000, το Συμβούλιο, με τον κανονισμό (EΚ) αριθ. 2042/2000 [10], επιβεβαίωσε τους οριστικούς δασμούς αντιντάμπινγκ που επιβλήθηκαν βάσει του κανονισμού 1015/94 (όπως αυτός τροποποιήθηκε στη συνέχεια) σύμφωνα με το άρθρο 11, παράγραφος 2 του βασικού κανονισμού.

[10] ΕΕ L 244, 29.9.2000, σ. 38.

B. ΕΡΕΥΝΑ ΟΣΟΝ ΑΦΟΡΑ ΤΑ ΝΕΑ ΜΟΝΤΕΛΑ ΕΠΑΓΓΕΛΜΑΤΙΚΩΝ ΣΥΣΚΕΥΩΝ ΛΗΨΕΩΣ ΓΙΑ ΤΗΝ ΤΗΛΕΟΡΑΣΗ

1. Διαδικασία

(7) Ένας Ιάπωνας παραγωγός/εξαγωγέας, ειδικότερα η εταιρεία Matsushita, πληροφόρησε την Επιτροπή ότι είχε την πρόθεση να εισάγει νέα μοντέλα επαγγελματικών συσκευών λήψεως στην κοινοτική αγορά, και ζήτησε να προστεθούν αυτά τα νέα μοντέλα επαγγελματικών συσκευών λήψεως και τα εξαρτήματά τους στο Παράρτημα, και έτσι να αποκλειστούν από το πεδίο εφαρμογής των δασμών αντιντάμπινγκ.

(8) Η Επιτροπή ενημέρωσε την κοινοτική βιομηχανία σχετικά και άρχισε έρευνα που περιορίστηκε στον καθορισμό του κατά πόσον τα υπό εξέταση προϊόντα υπάγονται στο πεδίο εφαρμογής των δασμών αντιντάμπινγκ καθώς και αν το λειτουργικό μέρος του κανονισμού (ΕΚ) αριθ. 1015/94 θα έπρεπε να τροποποιηθεί ανάλογα.

2. Υπό εξέταση μοντέλα

(9) Υποβλήθηκε αίτηση για τα ακόλουθα επαγγελματικά μοντέλα συσκευών λήψεως, με τις κατάλληλες τεχνικές πληροφορίες:

- κεφαλή συσκευών λήψεως ΑW-E600 και AW-E800

- νέα εξαρτήματα για την κεφαλή συσκευών λήψεως AW-E600 και AW-E800

- σκόπευτρο WV-VF65B

- μονάδες τηλε-ελέγχου WV-RC700A και WV-RC550 (μονάδες ελέγχου της συσκευής λήψεων)

- πίνακες τηλε-ελέγχου WV-CB700A και WV-CB550 (μονάδες ελέγχου της συσκευής λήψεων)

- μικτοί πίνακες ελέγχου λειτουργιών AW-RP501 και AW-RP505 (μονάδες ελέγχου της συσκευής λήψεων)

Όλα τα παραπάνω μοντέλα δηλώθηκαν ως εξαρτήματα επαγγελματικών συσκευών λήψεως που προορίζονται αποκλειστικά στην επαγγελματική αγορά βίντεο.

3. Συμπεράσματα

(10) Η Επιτροπή πραγματοποίησε τεχνική εξέταση που συμπεριέλαβε και τη λεπτομερή σύγκριση των εν λόγω μοντέλων με τα προηγούμενα μοντέλα που απαριθμούνται στο παράρτημα, και διαπίστωσε ότι ήταν σχεδόν εντελώς παρόμοια. Επιπλέον, οι μικρές διαφορές που διαπιστώθηκαν, δεν επηρεάζουν την κατάταξη αυτών των συσκευών λήψεως ως επαγγελματικά συστήματα συσκευών λήψεως για την τηλεόραση. Η Επιτροπή συνεπώς κατέληξε στο συμπέρασμα ότι πρέπει να ικανοποιηθούν όλες οι αιτήσεις απαλλαγής.

(11) Η Επιτροπή ενημέρωσε τους κοινοτικούς παραγωγούς και τους εξαγωγείς συσκευών λήψεως σχετικά με τις διαπιστώσεις της και τους έδωσε την ευκαιρία να γνωστοποιήσουν τις απόψεις τους. Πάνω σ' αυτή τη βάση και λόγω του γεγονότος ότι τα ενδιαφερόμενα μέρη δεν προέβαλαν αντιρρήσεις ως προς τα συμπεράσματα της Επιτροπής, όλα τα μοντέλα και ο σχετικός εξοπλισμός που απαριθμούνται στην αιτιολογική σκέψη 9, είναι επαγγελματικές συσκευές λήψεως. Συνάγεται το συμπέρασμα ότι πρέπει να αποκλειστούν από το πεδίο εφαρμογής του δασμού αντιντάμπινγκ που εφαρμόζεται σε ορισμένα συστήματα συσκευών λήψεως για την τηλεόραση, καταγωγής Ιαπωνίας, και ότι πρέπει να τροποποιηθεί ανάλογα το παράρτημα.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 1015/94 του Συμβουλίου αντικαθίσταται από το παράρτημα του παρόντος κανονισμού.

Άρθρο2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ

Κατάλογος επαγγελματικών συσκευών λήψεως που δεν έχουν χαρακτηρισθεί ως συσκευές ραδιοτηλεοπτικής λήψεως που απαλλάσσονται από αυτά τα μέτρα

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>